*Meghallotta Jézus, hogy kiközösítették, és amikor találkozott vele, megkérdezte tőle: „Hiszel te az Emberfiában?” (Jn 9,35)*

Nem csak a gyógyulás, hanem a kiközösítés híre is terjedt és Jézushoz is eljutott. A következő találkozásnál Jézus tovább vezeti ezt az embert a hit útján. Emberünk mindeddig azt hajtogatta, nem tudja ki gyógyította meg. Ez a találkozás ezt a kérdést hivatott rendbe tenni.

Jézus kérdése általánosan érvényes. Nem csak ott és akkor a megszólított ember számára kérdés, hanem itt és most is kérdés, mégpedig mindenki számára. Hiszel az Emberfiában? A választ nem lehet megkerülni, mert még ha nincs válasz, az is egy válasz. Az igazán jó válasz az „igen”! Ha hiszel Benne, ezzel elismered Őt Istennek, akkor tőled megkapta a felhatalmazást arra, hogy foglalkozzon az életeddel. Ekkor már épülhet a kapcsolat Vele, kérdéseket is feltehetsz és kéréseidet is elmondhatod Neki. Ő soha nem fog kiközösíteni hisz ezért jött, hogy helyreálljon a kapcsolat a Teremtő és közötted. *Vadon Gyula*